ΓΡΑΠΤΗ ΕΡΩΤΗΣΗ E-1786/96 υποβολή: Johanna Maij-Weggen (PPE) προς την Επιτροπή (3 Iουλίου 1996)

Θέμα: Διάσκεψη των υπουργών ΔΟΤ και συνθήκες εργασίας

Η Ευρωπαϊκή Επιτροπή θα συμμετάσχει στο τέλος του έτους σε διάσκεψη των υπουργών ΔΟΤ στη Σιγκαπούρη.

1. Φρονεί η Επιτροπή ότι οι συνθήκες εργασίας π.χ. αυτές που αφορούν τις γυναίκες και τα παιδιά στις αναπτυσσόμενες χώρες θα πρέπει να αποτελέσουν αντικείμενο συζητήσεως κατά τη διάσκεψη αυτή;

2. Προτίθεται κατά τη διάσκεψη αυτή η Επιτροπή να θέσει υπό συζήτηση τη μελλοντική της πολιτική στο πλαίσιο του Συστήματος Γενικευμένων Προτιμήσεων και κυρίως τις προτιμησιακές επεξεργασίες εισαγωγής, εξαιτίας των εργασιακών συνθηκών στις αναπτυσσόμενες χώρες και μάλιστα εκείνων που αφορούν τα παιδιά και τις γυναίκες;

Απάντηση του Sir Leon Brittan εξ ονόματος της Επιτροπής (16 Σεπτεμβρίου 1996)

1. Η Επιτροπή έχει ήδη προτείνει στο Συμβούλιο, στο πλαίσιο της ανακοίνωσής της για την πρόσβαση στις αγορές ((Έγγραφο COM (96) 53. )), την υιοθέτηση μιας πλέον σταδιακής προσέγγισης, βασιζόμενη στην αρχή των βασικών δικαιωμάτων του ανθρώπου στο χώρο της εργασίας - στα οποία περιλαμβάνονται επίσης και τα δικαιώματα των γυναικών και των παιδιών - με την οποία δεν θα ετίθετο θέμα αμφισβήτησης του δικαιώματος των αναπτυσσομένων χωρών να χρησιμοποιούν άφθονο εργατικό δυναμικό χαμηλότερου κόστους.

Με το πνεύμα αυτό, η Επιτροπή πρότεινε όπως η διάσκεψη της Σιγκαπούρης εισαγάγει την ιδέα δημιουργίας μιας ομάδας εργασίας στο πλαίσιο του Παγκόσμιου Οργανισμού Εργασίας (ΠΟΕ), η οποία θα μελετήσει το ζήτημα. Η πρόταση αυτή έχει ήδη συζητηθεί στην ειδική επιτροπή που συστάθηκε από το Συμβούλιο, βάσει του άρθρου 113 της Συνθήκης ΕΚ. Η παραπάνω επιτροπή απεφάνθη ότι υπάρχει δυνατότητα εξέτασης του εν λόγω θέματος στο πλαίσιο του ΠΟΕ. Το Συμβούλιο κατέγραψε το εν λόγω συμπέρασμα στις 13 Μαΐου 1996.

Επιπλέον, η Επιτροπή κοινοποίησε στο Συμβούλιο και στο Κοινοβούλιο ανακοίνωση σχετικά με τη σχέση ανάμεσα στο εμπόριο και τα διεθνώς αναγνωρισμένα κοινωνικά πρότυπα, των οποίων πρωταρχικός στόχος είναι η προώθηση ορισμένων βασικών προτύπων, τα οποία θεωρούνται παγκοσμίου παραδοχής και στα οποία περιλαμβάνονται πτυχές που αφορούν τα ανθρώπινα δικαιώματα, όπως η εξάλειψη της αναγκαστικής εργασίας, της σκλαβιάς, της εκμετάλλευσης των παιδιών, της συνδικαλιστικής ελευθερίας, του δικαιώματος συλλογικών διαπραγματεύσεων και της άνευ διακρίσεων μεταχείρισης στην εργασία.

2. Στο άρθρο 7, τίτλος ΙΙ, του κανονισμού (ΕΚ) αριθ. 1256/96 του Συμβουλίου της 20ής Ιουνίου 1996 ((ΕΕ αριθ. L 160 της 29.6.96. )) προβλέπεται η δυνατότητα χορήγησης ειδικών καθεστώτων προώθησης, από 1ης Ιανουαρίου 1998, «στις δικαιούχους χώρες του συστήματος, μετά από γραπτή αίτηση των εν λόγω χωρών και με την απόδειξη ότι έχουν θεσπίσει και εφαρμόζουν στην πράξη τις εσωτερικές νομοθετικές διατάξεις βάσει των οποίων μεταφέρονται τα πρότυπα των συμβάσεων αριθ. 87 και 98 της Διεθνούς Οργανώσεως Εργασίας (ΔΟΕ), σχετικά με την εφαρμογή των αρχών που διέπουν το δικαίωμα οργάνωσης και συλλογικών διαπραγματεύσεων, καθώς και της σύμβασης 138 του ΔΟΕ σχετικά με το ελάχιστο όριο ηλικίας για την εργασία των παιδιών».

Εφόσον πρόκειται για αυτόνομο καθεστώς, το περιεχόμενο του Κοινοτικού συστήματος γενικευμένων προτιμήσεων, δεν μπορεί να αποτελέσει καθ'αυτό αντικείμενο συζτήσεων ή διαπραγματεύσεων στο πλαίσιο του ΠΟΕ, εκτός εάν υπάρχει πρόβλημα με κάποια διάταξή του, βάσει της ρήτρας εξουσιοδότησης του 1979, με την οποία επιτρέπεται η θέσπιση ενός συστήματος γενικευμένων προτιμήσεων, γεγονός το οποίο δεν έχει συμβεί έως τώρα. Ωστόσο, το σύστημα γενικευμένων προτιμήσεων δύναται κάλλιστα να χρησιμοποιηθεί, κατά τη διάρκεια των συζητήσεων, για τη στήριξη, το φωτισμό και τη συμπλήρωση των κοινοτικών θέσεων σε κάποιο συγκεκριμένο τομέα.

Εξάλλου, σύμφωνα με τις διατάξεις του παρόντος κανονισμού, η Επιτροπή θα υποβάλει στο Συμβούλιο, έκθεση στην οποία θα περιλαμβάνονται τα αποτελέσματα των αναλύσεων που θα έχουν πραγματοποιηθεί από διεθνείς φορείς όσον αφορά τις σχέσεις μεταξύ εμπορίου και δικαιωμάτων των εργαζομένων, έτσι ώστε να διασφηνισθούν οι λεπτομέρειες εφαρμογής του.